Komisijos pranešimas Europos Paralamentui dėl tolesnių veiksmų priėmus sprendimus dėl 2003 m. biudžeto įvykdymo patvirtinimo (santrauka) - Europos Parlamento rezoliucijos {SEC(2005)1161} /* KOM/2005/0449 galutinis */





LT [pic] | EUROPOS BENDRIJŲ KOMISIJA | Briuselis, 19.9.2005 KOM(2005) 449 galutinis KOMISIJOS PRANEŠIMAS EUROPOS PARALAMENTUI dėl tolesnių veiksmų priėmus sprendimus dėl 2003 m. biudžeto įvykdymo patvirtinimo (santrauka) – Europos Parlamento rezoliucijos{SEC(2005) 1161} TURINYS PREAMBULĖ 3 I - Komisijos atsakymai į EP sprendime dėl bendrojo biudžeto įvykdymo patvirtinimo pateiktas rekomendacijas 4 a) Horizontalieji klausimai 4 b) Sektorių klausimai 5 II - Europos Parlamento EPF biudžeto įvykdymo patvirtinimo procedūra 7 III - EP agentūrų biudžeto įvykdymo patvirtinimo procedūra 9 PREAMBULĖ Dėl susidariusių vertimo apimties apribojimų Komisijos ataskaita dėl tolesnių veiksmų po 2003 finansinių metų biudžeto įvykdymo patvirtinimo, kurią pateikė Europos Parlamentas (EP) [1], visomis ES oficialiomis kalbomis spausdinama šios santraukos forma. Išsamius Komisijos atsakymus dėl kiekvienos Parlamento pateiktos rekomendacijos taip pat galima rasti Komisijos darbo dokumente[2], kuris skelbiamas anglų, prancūzų ir vokiečių kalbomis. Abi šios tolesnių veiksmų ataskaitos yra susiję su 2005 m. balandžio 12 d. Europos Parlamento priimtomis rezoliucijomis. Kiekviename šios ataskaitos santraukos skyriuje[3] pateikiamos kryžminės nuorodos į pirmiau nurodyto išsamaus Komisijos darbo dokumento atitinkamus rekomendacijų numerius. Šios nuorodos padės skaitytojams darbo dokumente surasti visas susijusias su konkrečiu skyriumi ar juos dominančias rekomendacijas (ir veiksmus, kuriuos suplanavo arba kurių jau ėmėsi Komisija). Todėl, nors šioje ataskaitos santraukoje aptariamos visos EP 2003 m. rezoliucijose dėl biudžeto įvykdymo patvirtinimo iškeltos problemos, dėl ataskaitos apimties apribojimų, norint gauti daugiau informacijos konkrečia tema, patariama pasinaudoti visu darbo dokumentu. Abi ataskaitos buvo parengtos vadovaujantis EB sutarties 276 straipsnio 3 dalimi ir Euratomo sutarties 180b straipsniu bei EPF finansinio reglamento 119 straipsnio 5 dalimi ir panašiomis ankstesnėmis ad hoc EPF finansinio reglamento nuostatomis, kurios teigia, kad „Komisija imasi visų atitinkamų priemonių, kad atsižvelgtų į biudžeto įvykdymą patvirtinančiuose sprendimuose padarytas pastabas ir kitas Europos Parlamento pastabas dėl išlaidų vykdymo, taip pat Tarybos pastabas, pridedamas prie jos priimtų rekomendacijų dėl biudžeto įvykdymo“. Europos Parlamento ar Tarybos prašymu, Komisija praneša apie priemones, kurių buvo imtasi atsižvelgiant į šias pastabas ir komentarus, ypač apie padaliniams, kurie yra atsakingi už biudžeto vykdymą, duotus nurodymus. Šie pranešimai siunčiami ir Audito Rūmams[4]. Sprendimuose dėl bendrojo, EPF ir agentūrų biudžeto įvykdymo patvirtinimo Europos Parlamentas Komisijai iš viso pateikė 113 rekomendacijų. Komisija yra tos nuomonės, kad 45 rekomendacijų atveju jau buvo imtasi būtinų veiksmų. Dėl kitų 52 rekomendacijų – Komisija sutinka imtis Parlamento rekomenduojamų veiksmų. Tačiau Komisija nepritaria 16 rekomendacijų ir todėl nesiims prašomų veiksmų.[5] I. KOMISIJOS ATSAKYMAI į EP SPRENDIME DėL BENDROJO BIUDžETO įVYKDYMO PATVIRTINIMO PATEIKTAS REKOMENDACIJAS Atsakydama į Europos Parlamento pageidavimą, Komisija patvirtino integruotos vidaus kontrolės sistemos planą (2005 m. birželio 15 d. KOM (2205) 252). Tikslas – glaudžiai bendradarbiaujant su Parlamentu ir Taryba, nustatyti kaip būtų galima patobulinti dabartinę vidaus sistemą siekiant, kad Komisija Audito Rūmams galėtų pateikti pagrįstą patikinimą dėl ūkinių operacijų teisėtumo ir tvarkingumo. Integruota vidaus kontrolės sistema remsis teigiamais rezultatais, pasiektais įgyvendinant Komisijos vidaus kontrolės sistemą. Toliau pateikiama Komisijos atsakymų santrauka į konkrečius Parlamento prašymus, nurodytus jo sprendimuose dėl 2003 m. biudžeto įvykdymo patvirtinimo. A) HORIZONTALIEJI KLAUSIMAI Sąskaitų patikimumas (3 rekomendacija) Buvo pasiūlyta iš dalies pakeisti finansinį reglamentą siekiant pareikalauti, kad apskaitos pareigūnas pasirašytų Komisijos sąskaitas ir kartu patvirtintų, kad jos yra patikimos. Šiuo tikslu patikinimo deklaracijose, kurios pridedamos prie metinių veiklos ataskaitų, generaliniai direktoriai turėtų patvirtinti, kad sąskaitos, už kurias jie atsako, yra tikslios ir išsamios. Įgaliojimų perdavimo valstybėms narėms rizika (4 ir 10 rekomendacijos) Komisija yra tos nuomonės, kad įvedus formalias atitikties deklaracijas bei metines ex-post patikinimo deklaracijas apie ūkinių operacijų teisėtumą ir tvarkingumą, gaunamas iš aukščiausių valstybių narių pareigūnų, Komisijos įžvalgos į valstybių narių valdymo ir kontrolės sistemas taptų gilesnės. Šiuo tikslu Komisija pasiūlė, kad Tarybai pirmininkaujanti valstybė sukurtų aukšto lygio tarpinstitucinį trialogą, kuriam būtų pavesta vesti derybas ir bendrai susitarti dėl to, kas turėtų sudaryti tinkamą ir patenkinamą Bendrijos integruotos kontrolės sistemą ir kokių būtinų veiksmų reikėtų imtis jai įgyvendinti. 2005 m. liepos 13 d. Komisija pasiūlė COREPER (nuolatinių atstovų komitetui), nuosekliai atsižvelgiant į EB sutartį, išnagrinėti kolegijos darbą, kad būtų parengtas išvadų projektas, kuris lapkričio mėn. turėtų būti pateiktas nagrinėti ECOFINO tarybai[6]. Bendrasis auditas (6 ir 8 rekomendacijos) Pateikdama 2005 m. liepos 15 d. komunikatą dėl integruotos vidaus kontrolės sistemos plano, Komisija ketina pasiekti susitarimą su Parlamentu (kuris yra biudžeto įvykdymo patvirtinimo institucija) ir Taryba, kaip patobulinti dabartinę vidaus kontrolės sistemą norint, kad Komisija Audito Rūmams galėtų pateikti pagrįstą patikinimą dėl ūkinių operacijų teisėtumo ir tvarkingumo. Nustačiusi trūkumus ir siūlydama veiksmų planus, Komisija 2005 m. spalio mėn. pateiks pradinę ataskaitą, kurioje bus siūlomo susitarimo su valstybėmis narėmis pagrindas. Po to, Komisija prireikus pritaikys teisės aktų pasiūlymus, skirtus 2007–2013 m., taip, kad būtų galima įtraukti nuostatas, kurių reikia norint sukurti integruotą kontrolės sistemą atsižvelgiant į trūkumų vertinimą. Generalinių direktorių metinių veiklos ataskaitų tobulinimas (12 ir 14 rekomendacijos) Naujosiose 2004 m. metinių veiklos ataskaitų gairėse (SEC(2004) 1562) atsižvelgiama į Parlamento susirūpinimą dėl ūkinių operacijų rizikos. Jos sudaro tvirtesnį ir skaidresnį patikinimo pagrindą, kurį turi pateikti pagal pavedimą įgaliojimus suteikiantys pareigūnai, ir suformuoja darnesnę Komisijos tarnybų teikiamų deklaracijų sistemą, į kurią turi būti atsižvelgta Audito Rūmų patikinimo deklaracijose. Komisija mano, kad metinėje apibendrinančioje ataskaitoje pateikiama jos nuomonė apie pagrindinius valdymo ir kontrolės klausimus ir nurodomi tinkami veiksmai, reikalaujantys atsako Komisijos lygmeniu. Tolesnės rekomendacijos horizontaliaisiais klausimais (16, 17 ir 18 rekomendacijos) Komisija negali pateikti visų sektorių paklaidų įverčių kiekvienais metais. Jos audito strategija paremta daugiamečiu požiūriu, o auditai pagrįsti sistemų vertinimu. Šiuo metu iš naujo svarstomas finansinis reglamentas; siekiama padidinti jo nuostatų veiksmingumą ir skaidrumą bei supaprastinti viešųjų pirkimų tvarką. Komisija jau nustatė tam tikrus principus, kuriais reglamentuojama kabinetų veikla. Laikoma, kad tokių principų pakanka norint, kad sumažėtų rizika dėl nepakankamų informacijos apie auditą mainų. Pagrindinė taisyklė – komisarui reguliariai teikiama informacija apie visą su auditu susijusią veiklą. Audito pažangos komitetas (APK) užtikrina tolesnę veiklą vidaus audito tarnybai ir Europos Audito Rūmams atlikus auditą, taip pat vertina vidaus audito kokybę. B) SEKTORIų KLAUSIMAI Nuosavi ištekliai Dėl su BNP susijusių nuosavų išteklių – Komisija toliau vykdo įprastą visapusišką BNP duomenų bei valstybių narių naudojamų šaltinių ir duomenų rinkimo būdų patikrą. Be to, Komisija šiuo metu nagrinėja būdus, kaip būtų galima vykdyti dar labiau susijusią patikrą, kaip nurodyta 2003 m. metinėje Audito Rūmų ataskaitoje. Bandomąjį projektą planuojama vykdyti 2005 m. (22 rekomendacija). Žemės ūkis, gyvūnų sveikata ir kovos su sukčiavimu priemonės Iki 2005 m. rugsėjo mėn. Komisija ketina atsiskaityti Parlamentui apie pažangą, padarytą valstybėms narėms pranešant apie pažeidimus (23 rekomendacija). Komisija įsipareigojo pateikti ataskaitą apie tai, kaip dar nuo 1971 m. iki 2004 m. nesusigrąžintų 1,12 mlrd. eurų bus laiku susigražinta iki 2004 m. biudžeto įvykdymo patvirtinimo procedūros (24 rekomendacija). Parlamentas pateikė savo nuomonę apie naują reglamentą dėl BŽŪP finansavimo, kuriame numatytos peržiūrėtos lėšų susigrąžinimo taisyklės. Neseniai Taryba šį reglamentą patvirtino. Dėl mokėjimo agentūrų stebėsenos – naujasis Tarybos reglamentas reikalauja, kad kiekvienos mokėjimo agentūros vadovas pasirašytų patikinimo deklaraciją (26 ir 28 rekomendacijos). Komisija yra įsitikinusi, kad lėšų susigrąžinimo darbo grupei pavyks daug padaryti susigrąžinant lėšas ir ji apie tai praneš atsakingajam komitetui ( 27 rekomendacija). Struktūrinės priemonės Savo metinėje veiklos ataskaitoje Komisija nurodo šalis ir regionus, kurie lėtai įgyvendina patobulinimus. Dėl 8 straipsnyje nurodytų neužbaigtų ataskaitų – buvo daromos finansinės pataisos tais atvejais, kai Komisija valstybių narių prašė pateikti papildomos informacijos arba atlikti papildomą auditą todėl, kad dėl neužbaigtos ataskaitos vis dar buvo pavojus, jog prašyme dėl galutinio mokėjimo gali būti padarytos netinkamos išlaidos (46 rekomendacija). Komisija naudojasi visomis savo galiomis laikinai sustabdyti mokėjimus, jei valstybių narių sistemose nuolatos pasitaiko trūkumų, dėl kurių gali kilti didelis pavojus Bendrijos lėšoms, ir jei valstybė narė nesugebėjo tų trūkumų ištaisyti (47 rekomendacija). Dėl Intereg III – Komisija nuosekliai didina regioninės analizės indėlį į programas vykdydama ex ante vertinimus. Komisija ir toliau dirbs šia linkme (48 rekomendacija). Vidaus politikos sritys Norėdama aptarti, kaip supaprastinti 7-ąją pagrindų programą ir klausimus, į kuriuos reikės atkreipti dėmesį dalyvavimo programoje taisyklėse, Komisija birželio mėn. (16–17d.) Liuksemburge surengė susitikimą su pirmininkaujančia valstybe nare ir Audito Rūmais (51 rekomendacija). 2005 m. balandžio 6 d. Komisijos priimtame pasiūlyme dėl 7-osios pagrindų programos aiškiai nurodoma, kad supaprastinami intervencijos mechanizmai. Bendrijos mokslinių tyrimų veikla daugelį metų buvo vertinama ex-post , t. y. buvo vertinami moksliniai rezultatai ir jų poveikis. Atliekant vertinimus, atsižvelgiama į geriausio kainos ir kokybės santykio kriterijų, ypač sukuriant pridėtinę vertę Europai (55 rekomendacija). Paskelbusi kvietimus teikti paraiškas, Komisija dabar naudojasi išimtinai elektroninėmis pasiūlymų teikimo priemonėmis. Tai supaprastina paraiškų teikimo tvarką ir sumažina paraiškų teikėjų išlaidas. Tai pat buvo nurodyta, kad Komisija nustatys elektroninę registracijos procedūrą, kuri leis paraiškų teikėjams savo administracinius duomenis pateikti tik vieną kartą, pirmą kartą teikiant pasiūlymą (56 rekomendacija). Komisijos pasiūlyme dėl 7-osios pagrindų programos numatyta, kad Komisija, pasitelkusi išorės ekspertus, atliks tarpinį vykdomų mokslinių tyrimų veiklos kokybės vertinimą, atsižvelgdama į tai, kokia pažanga padaryta siekiant nustatytų tikslų (58 rekomendacija). Savo pasiūlyme dėl 7-osios pagrindų programos Komisija nurodė, kad ji siekia nemažą dalį savo veiklos valdymo pavesti išorės įstaigai (vykdomajai struktūrai). Papildomi ištekliai, kurie dėl to bus skirti projektų administravimui, leis Komisijos darbuotojams skirti daugiau dėmesio tolesnei projektų mokslinei veiklai ir įgytą patirtį vėl panaudoti formuojant politikos kryptis (60 rekomendacija). Išorės politika Dėl rekomendacijos atlikti individualų EB išorės pagalbos kokybinį vertinimą (ne metinėje ataskaitoje) – Komisija prašomą ataskaitą pateikė 2005 m. liepos mėn. Komisija taip pat pateiks tarpinę ataskaitą apie pažangą, padarytą diegiant informacijos valdymo sistemas ir delegacijų darbo priežiūros sistemą, susijusią su finansinės rizikos vertinimu. Prieš prasidedant kitai biudžeto įvykdymo patvirtinimo procedūrai, Komisija pateiks ataskaitą apie delegacijose veikiančias kontrolės struktūras (62–63 rekomendacijos). Dėl konkursų ir viešųjų pirkimų tvarkos, kurią taiko projektus įgyvendinančios organizacijos, – 2003 m. birželio mėn. Komisija ėmėsi reikalingų priemonių susidariusiai padėčiai ištaisyti ir įvedė patobulintą standartinę formą, reikalingą dotacijoms gauti, įskaitant audito pažymą, kurioje reikalaujama, kad auditoriai patikrintų, ar naudos gavėjai laikosi taikomų viešųjų pirkimų taisyklių. Komisija dabar iš naujo svarsto audito pažymos formą ir rengia patobulintas auditoriams skirtas užduotis. Atsižvelgiant į tai, Komisija yra tos nuomonės, kad Parlamento rekomenduojamo veiksmų plano nereikia (64 rekomendacija). Dėl įvairių tarptautinių paramos tiekėjų veiklos veiksmingumo palyginimo – dalyvaudama įvairiose struktūrose, Komisija dalyvauja įgyvendinant iniciatyvas, kurių tikslas – palyginti tarptautinių pagalbos teikėjų veiksmingumą. Todėl Komisija mano, kad dabartiniu metu jokios papildomos iniciatyvos nebūtų pateisinamos (65 rekomendacija). Europos Parlamento rezoliucijoje dėl 2003 m. biudžeto įvykdymo patvirtinimo yra keletas rekomendacijų, susijusių su plėtros politika (66–72 rekomendacijos). Komisijos atsakymus dėl pateiktų rekomendacijų galima rasti pridedamame darbo dokumente. Pagalba pasirengimui narystei PHARE Komisija ketina imtis priemonių, siekiančių užtikrinti, kad daugumos Bulgarijos, Rumunijos ir ateityje įstojančiųjų šalių PHARE ir ISPA agentūrų akreditacijos procesas būtų užbaigtas prieš jų įstojimą. Veiksmais padėčiai ištaisyti siekiama užtikrinti, kad iki 2005 m. pabaigos tose šalyse PHARE lėšų valdymo sistemose dirbtų pakankamai tinkamų dabuotojų. Pakartotinis lėšų skyrimo 2004–2006 m. vertinimas yra paremtas valdymo sistemos vertinimu, kurį reikės atlikti 2005 m., ir tolesniais veiksmais (73 rekomendacija). Pagrindinės priemonės projektas ( angl . IPA) buvo pateiktas Parlamentui ir Tarybai. IPA regioninės plėtros komponentas bus skirtas nustatyto skaičiaus pagrindinių sektorių ir įgyvendinimo įstaigų plėtros prioritetams. Juo remiantis bus stiprinami pajėgumai, skirti struktūrinių fondų panaudojimui. 2004 m. gegužės 27 d. Komisija priėmė naują IPA reglamento projektą kartu su RELEX paketu ir nuo to laiko su Taryba ir Parlamentu vyksta derybos (74 rekomendacija). SAPARD Komisija yra įsitikinusi, kad ji jau pakankamai daug dėmesio skyrė projektams, kuriais didinama sveikatos ir aplinkosaugos standartų kokybė. Skatinimas jų laikytis yra neatskiriama paramos, skirtos svarbiausioms priemonėms, dalis, apimanti 49 % programų. Visos investicijos privalo atitikti Bendrijos standartus ir todėl būtinai turi pagerėti šių sektorių padėtis (77 rekomendacija). Komisija yra numačiusi įgyvendinti išlaidų audito sistemą bei SAPARD programų valdymo ir kontrolės sistemas. Tai apima metinį finansinį sąskaitų suvedimą ir ad hoc atitikties patikrinimo procesus. Jei SAPARD paramą gaunančių šalių sistemose nustatomi trūkumai, galintys kelti pavojų, jog gali būti prarasti ES pinigai, vykdomos konkrečios patikrinimo procedūros, galinčios sudaryti sąlygas finansinėms pataisoms padaryti (78 rekomendacija). II. EUROPOS PARLAMENTO EPF BIUDžETO įVYKDYMO PATVIRTINIMO PROCEDūRA Komisija priima daugumą rekomendacijų dėl Europos plėtros fondų. Ji norėtų atkreipti dėmesį į šiuos dalykus: Plėtros politika (79–81 rekomendacijos) Didžioji EB paramos plėtrai dalis yra skirta Tūkstantmečio plėtros tikslams (TPT) pasiekti, nes TPT reikia, kad augtų ekonomika, būtų laipsniškai paskirstoma augimo nauda ir patobulintos viešosios paslaugos. Be to, Komisija reguliariai teikia ataskaitas apie praeitų metų socialinės infrastruktūros sektoriaus įsipareigojimų vykdymo rezultatus. Komisija nesutinka, kad būtų nustatyta bazinio mokymo ir sveikatos sąnaudų riba dėl pridedamame darbo dokumente nurodytų priežasčių. Sąskaitos, patikinimo deklaracija ir pan. (82–86 rekomendacijos) Komisija Parlamentui išsiuntė pažangos ataskaitas apie sąskaitų, tarp jų EPF sąskaitų, atnaujinimą. Komisija patvirtino paskutiniąją ataskaitą (apimančią laikotarpį iki 2005 m. gegužės 31 d.) ir 2005 m. liepos 4 d. persiuntė ją Parlamentui. Komisija toliau tobulina priežiūros ir kontrolės sistemas, įskaitant sutarčių ir mokėjimų bei vykdomųjų raštų sumoms išieškoti. Reikėtų pastebėti, kad visos Komisijos tarnybos, įskaitant delegacijas, taiko vidaus kontrolės standartus. Komisija dar patobulino EPF finansinio valdymo ataskaitą. Tačiau, kadangi EPF veikla yra integruota į kitą Komisijos veiklą, susijusią su parama plėtrai ir politiniais ryšiais su besivystančiomis šalimis, bendrosios administracinės sąnaudos, finansuojamos iš bendrojo biudžeto, negali būti griežtai padalytos tarp EPF veiklos sričių ir kitos veiklos. Įgyvendinimas ir neįvykdyti įsipareigojimai (RAL) (87–88 rekomendacijos) Padidėjęs neįvykdytų įsipareigojimų skaičius (RAL) yra normalus dalykas atsižvelgiant į natūralų EPF ciklą. Tačiau Komisija ėmėsi būtinų veiksmų jų skaičiui kontroliuoti (greitinti įvykdymą, mažinti „neatitinkančių normos“ neįvykdytų įsipareigojimų skaičių, įvesti lankstųjį programavimą). Nepanaudotų išteklių apimtis (RAL) iki 2004 m. pabaigos didėjo ne taip ženkliai (400 mln. eurų); Komisija tikisi iki 2005 m. pabaigos pasukti šią tendenciją priešinga linkme. Reorganizuota EuropeAid pabrėžė, kad projektus būtina užbaigti pasibaigus finansinio susitarimo galiojimui. Ypatingas dėmesys skiriamas seniems projektams, kurie iki šio laiko nebaigti vykdyti. Biudžeto parama (89–91 rekomendacijos) Komisija ėmėsi priemonių, leidžiančių įvertinti padėtį šalyse pagalbos gavėjose, vadovaujantis visais Kotonu susitarimo 61 straipsnio 2 dalyje numatytais kriterijais, programų rengimo ir jų įgyvendinimo laikotarpiu. Komisija toliau glaudžiai bendradarbiaudama su TVF (Tarptautiniu valiutos fondu) ir PB (Pasaulio banku) vertina ekonomikos reformas. Ji parengė įvairias priemones, leidžiančias išsamiai išanalizuoti valstybės finansų valdymą šalyse pagalbos gavėjose, pavyzdžiui, delegacijų rengiamas pusmečio stebėsenos ataskaitas, ir ypač, naują analizės sistemą, kurią Komisija parengė kartu su kitais pagalbos teikėjais (tarp jų ir PB) pagal PEFA partnerystę (Valstybės išlaidos ir finansinė atsakomybė) ir kuri turėtų pradėti veikti nuo 2005 m. antrojo pusmečio. Vertinimas (95 rekomendacija) Komisija yra tos nuomonės, kad pagrindinis vertinimui nustatytas reikalavimas yra vykdomas. Finansinis reglamentas (96 rekomendacija) Komisija šiuo metu neketina siūlyti keisti 9-ojo EPF finansinio reglamento. III. EP AGENTūRų BIUDžETO įVYKDYMO PATVIRTINIMO PROCEDūRA Komisija priima daugelį agentūrų darbui skirtų rekomendacijų. Ji norėtų atkreipti dėmesį į šiuos dalykus[7]: Teisės aktai ir agentūrų struktūra (97–98 ir 100–102 rekomendacijos) Komisija pasiūlė tarpinstitucinio susitarimo projektą (KOM (2005) 59 galutinis), kuris dabar yra pateiktas Tarybai ir Europos Parlamentui. Kai bus pasiektas susitarimas dėl bendrų būsimoms agentūroms skirtų gairių, Komisija, kartu su kitomis dviem institucijomis, įvertins, kokį poveikį tai galėtų turėti dar nesukurtoms vykdomosioms agentūroms. Atsižvelgdama į rekomendacijas išnagrinėti naujų agentūrų pridėtinę vertę, Komisija nusprendė, kad nuo 2005 m. bus atliekamas visų teisės aktų pasiūlymų, įtrauktų į Komisijos darbo programą, poveikio vertinimas, kuriame, be kita ko, bus atsižvelgiama į poreikius, pridėtinę vertę, subsidiarumo principą ir griežtą biudžeto lėšų taupymo politiką. Nuolatos teikiami siūlymai keisti pavienių arba visų agentūrų pagrindines darbo nuostatas tam, kad agentūros prisiderintų prie besikeičiančios padėties arba kad Komisijos ryšiai su jomis taptų optimalūs. Tai nuolatos vykstantys procesai, atliepiantys konkrečius poreikius, nebūtinai laikantis fiksuoto grafiko. Metodiniai nurodymai dėl politikos darbuotojų atžvilgiu yra baigiami rengti ir bus pateikti iki 2005 m. pabaigos. Bendra vertinimų analizė (99 rekomendacija) Komisija yra pasirengusi atlikti reguliarias atskirų agentūrų darbo bendrąsias vertinimo analizes, kaip ji tai atliko vykdydama savo 2003 m. bandomąjį projektą „Bendrijos agentūrų sistemos meta vertinimas“. Tačiau svarbu tai, kad nustatant vertinimo laiką ir dažnumą, būtų įvertinama, ar pakanka pagrindinių vertinimo ataskaitų. Todėl Komisija tikisi, kad anksčiausiai iki 2006 m. bus pateikta bendra analizė. Procedūros, suteikiančios teises vykdyti sutartyse numatytus darbus (103 rekomendacija) Komisija glaudžiai ir veiksmingai bendradarbiauja su agentūromis viešųjų pirkimų ir sutarčių valdymo klausimais. Įvairioms agentūroms buvo surengti mokymo kursai, atsižvelgiant į jų konkrečius poreikius. Komisija vaidina aktyvų vaidmenį teikdama patarimus atsakingiems agentūrų, visų pirma naujų agentūrų, pareigūnams. Agentūros buvo įtrauktos į korespondentų tinklus dėl horizontaliųjų biudžeto vienetų ir todėl joms nuolatos teikiami patarimai ir jos gauna ad-hoc paramą. Komisija dažnai pasisakydavo ir dalyvavo tarpagentūrinio teisės tinklo (angl. Inter-Agency Legal Network, IALN) atstovų susitikimuose. Atnaujinta informacija apie agentūras (104 rekomendacija) Komisija mano, kad pagrindinis atnaujintos informacijos apie agentūras šaltinis, kuriuo turėtų naudotis Parlamentas ateityje, taip pat galėtų būti agentūrų, kurios yra sudėtinė biudžeto įvykdymo patvirtinimo dalis, direktoriams skirti rašytiniai klausimai ir jų pasisakymai. * * * [1] 2003 m. bendrojo biudžeto įvykdymo patvirtinimas, 2003 m. EPF biudžeto įvykdymo patvirtinimas, 2003 m. agentūrų biudžeto įvykdymo patvirtinimas [2] Darbo dokumentas dėl Komisijos tolesnių veiksmų vykdant visas EP rekomendacijas patvirtinus 2003 m. biudžeto įvykdymą [3] Ši sutrumpinta ataskaita ir visas darbo dokumentas atitinka rezoliucijų, kuriose pateikiamos Europos Parlamento rekomendacijos, struktūrą. [4] Taip pat žr. Finansinio reglamento 147 straipsnį. [5] Bendrajam biudžetui – 14, 16, 18, 25, 29, 64, 65, 67, 69 ir 70 rekomendacijos. EDF – 81, 83, 86 ir 96 rekomendacijos agentūroms – 104 ir 112 rekomendacijos. [6] Taip pat žr.: Komisijos komunikatas Europos Parlamentui ir Tarybai „Valstybių narių ir Komisijos atitinkamos atsakomybės sritys bendrai valdant struktūrinius fondus ir Sanglaudos fondą“ (KOM(2004)580 galutinis). [7] Komisijos atsakymus į jai skirtas rekomendacijas dėl atskirų agentūrų galima rasti darbo dokumente (105–113 rekomendacijos). Šių rekomendacijų santrauka šiame dokumente nėra pateikiama.